Konfetti, snuspakker, barnevogne, flasker og alt derimellem. Det syn mødte Rikke Louise Kloster, da hun som frivillig mødte ind i morges for at tage fat om oprydningen i Kildeparken dagen efter karnevalet. -  Det var pænt uoverskueligt. Der var bare affald på hver en centimeter. Der tænkte jeg: "Det kommer vi aldrig nogensinde igennem", siger Rikke Louise Kloster fra Fif Fjerritslev. 400 frivillige er, hvad det kræver for at rydde op efter festlighederne, som omkring 90.000 deltog i. Allerede meget ryddet op I løbet af dagen begyndte de frivillige affaldssæk for affaldssæk at kunne danne sig et overblik over skraldet, og allerede ved frokosttid var der flere områder i parken, der var ryddet. - Det ser rimelig tilforladeligt ud indtil videre, siger Rikke Louise Kloster fortrøstningsfuldt. Karnevalsgæsterne betaler til en del af oprydningen gennem deres armbånd til koncerterne i Kildeparken, og de frivillige tjener med oprydningen penge til deres foreninger. Og indsatsen er uundværlig: - Vi har nogle fantastiske foreninger, der kommer og hjælper, siger Mette Bugge, talsmand for Aalborg Karneval og fortsætter: - Når klokken den er 16, er der stadigvæk noget støv, der ikke har lagt sig. Men alt, hvad der hedder papir og efterladenskaber, er væk, og Kildeparken vil være klar til offentligheden i morgen (mandag, red.). Godt afviklet Når der skal evalueres på post-corona-karnevalet 2022, er tonerne positive fra Mette Bugge selv: - Alt hvad vi står med som arrangører, altså i forhold til Kildeparken og paraderne med et godt flow og en bevægelse gennem byen til mindst mulig gene for borgerne, er forløbet over al forventning, siger hun. Tilbage hos Rikke Louise Kloster er arbejdet dog ikke slut endnu. - Vi bliver ved, indtil hver et cigaretskod er samlet op.

Referat:
Søndag ventede oprydningen ovenpå den store karnevalsfest, som frivillige tog sig af i Kildeparken.